คมนาคมเคลียร์รถตู้ใหม่คาดขึ้นทะเบียนครบสิ้นมี.ค.
ก.คมนาคมหารือกลุ่มผู้ประกอบการรถตู้ ขึ้นทะเบียนรถคาด31 มี.ค.น่าจะแล้วเสร์จ
26 ก.พ. 2553

ก.คมนาคมหารือกลุ่มผู้ประกอบการรถตู้ ขึ้นทะเบียนรถคาด31 มี.ค.น่าจะแล้วเสร์จ 
นายประกิจ พลเดช ผู้ช่วยรัฐมนตรีประจำกระทรวงคมนาคม กล่าวว่า ภายหลังที่กลุ่มผู้ประกอบการรถตู้ในต่างจังหวัดได้มายื่นหนังสือร้องเรียนเพื่อขอจดทะเบียนให้ถูกต้องตามกฎหมายนั้น ขณะนี้ ได้หารือเพื่อทำความเข้าใจกับกลุ่มผู้ประกอบการรถตู้ที่ต้องการให้ บริษัท ขนส่ง (บขส.) ขึ้นทะเบียนเป็นรถที่ถูกต้องตามกฎหมายเรียบร้อยแล้ว คาดว่ากระบวนการดำเนินการทั้งหมด จะสามารถทำให้แล้วเสร็จภายในวันที่ 31 มี.ค.53 นี้ 
ทั้งนี้ สาเหตุที่ล่าช้า เพราะทางบขส.จะต้องใช้เวลาในการตรวจสอบข้อมูล ข้อเท็จจริง รวมทั้งเอกสารที่ผู้ประกอบการรถตู้ส่งมาให้ว่าถูกต้องตรงกับความเป็นจริงหรือไม่อย่างไร 
นอกจากนี้ ได้ทำความเข้าใจเรื่องการกำหนดเส้นทางการวิ่งให้บริการผู้โดยสารแก่ผู้ประกอบการรถตู้ด้วย เพราะบขส.ได้กำหนดเส้นทางวิ่งไว้เพียง 59 เส้นทาง ขณะที่ผู้ประอบการขอวิ่งในเส้นทางระยะทางไม่เกิน 300 กม.ทั้งสิ้น 125 เส้นทาง ดังนั้นทางกระทรวงคมนาคมจึงต้องชี้แจงให้ผู้ประกอบการเข้าใจ ว่า เส้นทางย่อยที่ที่ผู้ประกอบการขอมานั้น ทางบขส.จะรวบเป็นเส้นทางเดียวกัน ไม่มีการทับซ้อนกัน และเป็นไปตามระเบียบที่ถูกต้อง ผู้ประกอบการไม่ต้องวิตกว่าจะเดินรถผิดระเบียบแต่อย่างใด